
Bolnička soba bila je jedna od onih obnovljenih tokom posljednje rekonstrukcije bolnice. Zidovi pastelno plavi, bijeli plastični prozori sa žaluzinama i spuštenim roletnama. Odmah kraj vrata mali toalet s tušem i sivi metalni garderober. U sredini sobe dva bolnička kreveta na točkićima, prepuna ručica za podešavanje, a uz svaki po dvije stolice za posjetioce. Pored uzglavlja uređaji povezani žicama, štipaljkama i priljepcima.

Jedan krevet bio je prazan. Na drugom je ležao stariji muškarac atletske građe i blago prosijede kose. Neizbrijan, zatvorenih očiju, mirnog lica. Tanki prekrivač pokrivao mu je grudi do pola prsa. Po tijelu priljepci i žice povezane s monitorom na kojem su titrale linije rada srca i niz drugih pokazatelja. Uređaj je ispuštao tih, ujednačen zvuk: beep, beep, beep.

Pored kreveta sjedila je žena u kasnim četrdesetim, kratke frčkave crvene kose, u sivoj haljini. Čitala je knjigu, tek povremeno podižući pogled prema muškarcu i monitoru, pa se vraćala stranicama pred sobom.

Vrata sobe polako se otvoriše i kroz njih uđe starija gospođa u uniformi medicinske sestre. Glavom klimnu ka ženi koja je sjedila, zatim priđe uređaju s velikim displejom, pritisnu dva dugmeta i slika na ekranu se smanji, povukavši se u gornji lijevi ugao, dok ostatak displeja ispuniše dijagrami i tabele. Sestra ponovo pritisnu isto dugme i slika na ekranu opet prikaza linije rada srca. Okrenu se ka ženi koja je u međuvremenu odložila knjigu i pažljivo pratila šta se dešava.

„Nema vidnih promjena, svi pokazatelji su jako dobri, posebno za nekog njegovih godina. Srećom, pazio je na zdravlje.“

„Ali i dalje se ne budi“, odgovori crvenokosa glasom punim razočarenja.

„Pa, bio je to očito neki veliki šok. Ponekad je potrebno vrijeme da mozak sve procesuira i da se oporavi. Nekad su dovoljni sati, a nekad, nažalost, i mnogo više. Važno je da su mu pokazatelji dobri i stabilni.“ Rukom popravi nabore na suknji i nastavi: „Ovo je skroz nezvanično, nisam vam ja rekla, ali doktor Avdija misli da će se probuditi najdalje za dva dana. Ne znam ko je gospodin, ali vidim da je mnogima stalo da bude dobro.“

„Pa, gospodin je sad penzioner, a u svoje vrijeme bio je legenda koja je uradila velike stvari i neke ljude zadužila toliko da joj se za života ne mogu odužiti“, reče crvenokosa s blagim osmijehom.

„To je lijepo kad neko iza sebe ostavi trag. Vidim da s raznih strana dolaze da ga obiđu. Vidim da su i iz inostranstva neki.“

„Samo da se oporavi i probudi.“

„Vjerujem da hoće, gospođo. Treba li vam nešto?“ brižnim glasom upita medicinska sestra.

„Ne treba, hvala. Aparat za kafu je u hodniku, knjiga i stolica su tu. Hvala vam.“

„Ako šta zatrebate, zovite“, reče sestra izlazeći iz sobe.

Crvenokosa vrati pogled ka muškarcu i tiho, gotovo za sebe, prozbori: „Ej, moj Rusmire, gdje si sad? Gdje ti misli lutaju? Probudi se, čovječe, već me panika hvata.“

Odgovora nije bilo. Kao i danima prije, muškarac u bolničkoj postelji ležao je bez ijednog tika na licu. Na uređaju su cifre konstantno imale iste vrijednosti, a linije koje su prikazivale rad srca danima su izgledale identično, kao da su dio demonstracije nekog uređaja, a ne povezane sa živim bićem.

Uze knjigu, baci još jedan pogled ka muškarcu i ponovo uroni u štivo. U sobi se čulo samo ujednačeno pijukanje zvučnika s uređaja, pomiješano s prigušenim zvucima bolnice.

„Zizi“, gotovo nečujno prohuja prostorijom.

Žena na trenutak presta da čita, ali pogled joj ostade prikovan za knjigu. Osluškivala je tako desetak sekundi, a onda se vratila tekstu.

„Zizi“, tek čujan šapat.

Žena polako diže pogled ka muškarcu. Uredno počešljana kosa, brada stara skoro dvije sedmice i oči — tek blago otvorene. Oči su gledale u nju.

„Gdje sam? Jesam li živ?“ Glas je bio promukao, ali s jasnim ritmom.

„Jesi, živ si, i kažu da si dobro. Samo se izležavaš, prevrtljivče matori. Prepao si me.“

„Šta kažu doktori, šta mi je bilo? Dijagnoza? Prognoza?“

„Kažu da foliraš, da se izležavaš jer si lijenčina, samo tak’a, i da ti nije ništa. Dijagnoza je da ti nije ništa, a prognoza da ću ti glavu otkinuti ako me još jednom ovako prepadneš“, reče srdito, dok joj niz obraz gotovo neprimjetno skliznu suza.

„Ne, ozbiljno. Imam neku prazninu u glavi i neke bljeskove. Imam osjećaj da sam neke stvari sanjao. Kad sam se probudio, imao sam osjećaj da sve ovo nije stvarno.“ Glas mu je i dalje bio promukao, ali riječi su sada izlazile jasnije.

„Doktor Serdarević kaže da je to neka vrsta napada anksioznosti, panike, kao reakcija na šok. Nema tragova moždanog ni srčanog udara, mada, kako ti je hercika mlatila, bio si blizu.“

„Koliko se sjećam... mislim, zadnje što mi je u sjećanju jeste da sam nešto pročitao na... laptopu...“ zastade. „Nešto gadno, nešto što moj mozak, moj um nije mogao da podnese.“ Pogleda ženu. „A sad mi se čini da sam samo sanjao, halucinirao, da toga uopće nije bilo. Da nisam ništa pročitao.“ Gledao ju je ispitivački, tražeći odgovor.

Trenutak je oklijevala. „Nisi sanjao. Vidjele smo tekst na laptopu nakon što te hitna odvukla. Sve nam je bilo jasno.“

„Vidjele? Ti i...?“ Pitanje ostade da visi u zraku.

„Uh, ne znam kako da ti kažem“, snebivala se.

„Ženo božija, ko još?“ izgovarao je, a na glasu se osjećala iscrpljenost. Broj koji je pokazivao otkucaje srca poče lagano da raste.

„Samo polako“, blago se nasmiješila. „Hajde, opusti se, a ja ću ti polako sve ispričati.“

„Može, nisam baš da sam pošao u kafanu. Uostalom, koliko sam već ovdje? Dan, dva?“ Očima polako pređe preko prostorije.

„Pa kako sam ja izbrojala, danas ti je dvanaesti dan kako se izležavaš tu“, na licu joj se pojavi vragolasti osmijeh. „Već sam pustila korijenje ovdje, a stolica je poprimila konture mog dupeta.“

„Čekaj, hoćeš da kažeš da sam ovdje već skoro dvije sedmice i da...“

„Dok si ti spavao, svašta se izdešavalo“, prekide ga.

Pokušao je da se uspravi i sjedne, ali višednevno ležanje uzelo je danak. Zizi ustade, uhvati se najprije za jednu, pa za drugu ručicu na krevetu i na kraju se odmače od njega. „Miruj, odo’ po sestru.“ Napusti sobu.

Rusmir nekoliko puta sklopi oči, pa ih ponovo otvori, a na kraju ih protrlja. Još uvijek nije bio siguran da je zaista budan i da je sve ovo stvarno. Na momente nije bio siguran ni da je preživio šok. Možda je ovo neka dimenzija između života i smrti. Sjeti se nekog filma o Vikinzima u kojem su to zvali Valhala. Ujednačen zvuk ženskih potpetica prekide mu tok misli.

Kroz vrata najprije uđe medicinska sestra, a za njom i Zizi.  „Gospodine Dizdan, vidim da ste se probudili. Kako se osjećate?“

„Pa, imao sam i boljih dana. Imam osjećaj da sam spavao dan–dva, a ispade skoro dvije hefte. Ne mogu ni da se uspravim da sjednem.“

„Ne sekirajte se, to je normalno. Do kraja dana bit ćete i na nogama. Nemojte nagliti, to je sada opasno. Sad ću pozvati doktora, baš je tu s nekim ljudima koji su došli da se raspitaju za vas.“ Sestra pregleda uređaj na koji je Rusmir bio spojen i izađe iz sobe.

Zizi je isprati pogledom. „A budale, majko mila... Ja je zovnula da mi pokaže kako da krevet namjestim, a ona se ispali.“ Sjede na krevet i dlanom pređe preko Rusmirovog obraza. „E, jesi me prepao, avetinjo.“

Rusmir pođe da nešto kaže, ali mu ona stavi kažiprst na usne. „Sad polako. Sve znam i jasno mi je, ali ispalo je bolje nego što možeš i zamisliti.“

Rusmir napravi grimasu čuđenja.

„Mislim da ide doktor da nam namjesti ovaj krevet, pa ću ti sve objasniti“, reče mu tiho.

U tom momentu otvoriše se vrata i u sobu uđoše medicinska sestra i malo stariji čovjek u bijelom mantilu. Polako priđoše krevetu, a čovjek pruži ruku Rusmiru.

„Ja sam doktor Serdarević Muhidin, vodim ovaj odjel. Zamolili su me da vas posebno pripazim. Moram priznati da imate zanimljive i jake — jako jake — prijatelje.“ Riječ prijatelje doktor posebno naglasi, bez dodatnog objašnjenja.

Rusmir u sebi pomisli: Nisi ti još ni pola njih upoznao. A ni porodica nije mnogo bolja.

Rusmir prihvati doktorovu ruku i lagano je protrese, u nekoj vrsti rukovanja.

„Pa, doktore, šta mi je?“

„Ovo se rijetko dešava u ovom obliku. Imali ste akutnu stresnu reakciju ekstremnog intenziteta, praćenu disocijativnim stuporom. Došlo je do privremenog gubitka svijesti bez znakova organskog oštećenja mozga. Vitalne funkcije su cijelo vrijeme bile stabilne. Neurološka i internistička obrada nisu pokazale somatski uzrok.“ Uz blagi osmijeh doktor nastavi: „Da pojednostavim. U najkraćem — vaš organizam je bio izložen tolikom psihičkom udaru da se jednostavno isključio. Nije u pitanju kvar mozga niti povreda. Mozak je, slikovito rečeno, povukao ručnu kočnicu jer više nije mogao obraditi ono što se desilo. Da ste nastavili biti svjesni u tom trenutku, posljedice bi vjerovatno bile teže. Ovako je organizam reagovao instinktivno.“ Okrenu se oko sebe i nastavi istim tonom: „To nije slabost. To je rijedak, ali poznat mehanizam zaštite. Zato niste bili svjesni nekoliko dana. Tijelo je radilo, ali se svijest ugasila dok se sistem nije stabilizovao.“

Rusmiru se ote jedno: „Uffff, doktore...“

„Ukratko, gospodine Dizdan, imali ste vrašku sreću da je mozak ovako reagovao i da ste u top formi. Sad polako.“

„I šta sad, doktore?“

„Dalje će vas pregledati psihijatar. Njegov zadatak nije da vas ispituje, nego da procijeni kako je vaš nervni sistem reagovao na stres i koliki je rizik da se to ponovi. A poslije i psiholog. Vaši nalazi isključuju internistu, jer ste već odranije pod terapijom.“

„Pa mora li sve to, doktore? Mislim na psihijatre, psihologe, interniste i to...“

„Ne mora ništa, ali bih vam stvarno savjetovao da popričate s nekim stručnim. Ako je nešto osjetljivo, obavezuje nas diskrecija.“

„Kad mogu kući?“

„Zakonski — ovog momenta. Ali čini mi se da, ako ja ne povučem ovu ručicu, ne možete ni sjesti, a kamoli ustati. Slažete li se?“ upita doktor uz blag osmijeh.

„Pa, doktore...“

„Strpite se dan–dva, taman da mi gospodin koji je ispred sredi neke kazne za parking.“

Rusmir poče da premeće po glavi sve uniformisane face koje je ikad upoznao.
„A ko je ispred vrata?“
„Možda da se ipak prvo malo odmorite.“

„Ja bih sad rado pojeo kilo pite i onu tvoju... kako se zove, Zizi, ono što si kupila u Blagaju?“

„Smokvara“, odgovori Zizi. Sjedila je na krevetu, kraj Rusmirovih nogu, i slušala razgovor.

„Pita može sačekati, a sestra će vam sad donijeti juhu da stomak, da tako kažem, proradi. Znate, crijeva vam nekoliko dana nisu radila kako treba i pita bi sada bila baš loš izbor. Po vašoj konstituciji rekao bih da ni inače ne živite na pitama i sličnoj hrani.“

„U pravu ste, doktore. Iskreno, on mete sve što se stavi pred njega, ali povrće i meso moraju biti na stolu. I svaki dan jaja. Počela sam imati noćne more s kokoškama“, ubaci se Zizi.

Sestra izađe iz sobe.

„Gospodine Dizdan, da pustim ovu dvojicu da uđu, ali samo na pet minuta?“

„Ma nek’ uđu dok ne dođe supica.“

Doktor ode do vrata i otvori ih. „Gospodine Živkoviću, uđite.“

Zatim se vrati do kreveta i poče da pomjera ručice dok Rusmir naposljetku ne završi u polusjedećem položaju.

Kroz vrata uđe štrkljo od skoro dva metra.

„Rade!! Otkud tebe?“ ote se Rusmiru.

A onda problijedi.

Iza Radeta, u sobu je ušao krupan muškarac u uniformi Federalne policije, s jasno vidljivim činovima.

Lice policajca i njegova cjelokupna pojava ostaviše Rusmira bez teksta. Čovjek pred njim imao je lice njegovog sina Salke, njegovo držanje i pojavu, samo što je djelovao nekoliko godina starije. I čovjek pred njim bio je policajac, dok je njegov Salko postao kriminalac za kojeg je najbolji opis bio: „Zlo koje hoda zemljom.“

Zizi primijeti iznenadnu promjenu na Rusmiru. „Rusko, jesi li dobro? Sve OK?“

„Jesam. A koji si ti?“ Ovo zadnje izleti srdito, gotovo ispaljeno prema policajcu.

„Ovo je moj tata, Srećko Živković“, oglasi se Rade.

„Izvini, molim te, Srećko, ali toliko me licem podsjećaš na nekog koga ne bih volio u životu vidjeti.“

„Sve u redu, razumijem. Šaban baš nije bio cvjećka, a svi kažu da sam pljunuti on“, mirno odgovori Srećko. Preko lica mu pređe nešto nalik sjetnom osmijehu.

„Majku joj kurvanjsku“, opsova Rusmir, a linija koja je pokazivala rad srca zaplesa na monitoru.

„Kome? Ne razumijem. Očito ne hvatam sve konce“, Srećko je bio zbunjen.

„Šaban je gazda restorana s kojim je Spomenka tebe zanijela.“ Dok je to izgovarao, Rusmir primijeti da više ne govori „moja Spomenka“.

„Da, i...“

„I ti imaš, naslijedio si Šabanovu facu, mislim — lice.“

„Daaaa.“

„E, moj Srećko, ja u životu nisam vidio tu barabu Šabana niti znam kako izgleda. Ali znam kako izgleda osoba koju sam do prije neki dan smatrao sinom, a sad vidim da je taj izrod dijete Spomenke i tog tvog Šabana. Hoću reći, tvoj biološki brat, sto posto. A ona kurva koju sam oženio očito me varala od prvog dana našeg kvazi-braka.“ Linija srca na monitoru poprimi narandžastu boju.

„Gospodine Dizdan, molim vas, smirite se“, reče blagim, ali autoritativnim glasom doktor.

„Izvinite, doktore. Jače je od mene. Izvini i ti, Srećko. Malo sam preletio. Moraš me razumjeti“, Rusmir spusti ton i blago podiže ruku, kao u znak izvinjenja.

„Hoćete da kažete da imam strica?“ ubaci se Rade.

„Da, Rade, imaš strica. Narko-bossa pod nadimkom Don. Hulju koja je silovala moju Minelu“, odgovori Rusmir tiho, ne skrivajući gađenje u glasu.

„A Minela je...?“ upita Srećko.

„Moja i Spomenkina kćer, Srećko.“

„Hoćete da kažete da je silovao vlastitu sestru?“

„Zajedno s huljama poput njega — silovali su je i pretukli“, sada se u Rusmirovom glasu osjetila gorčina.

„Žao mi je što to čujem“, reče Srećko, očito s jakim osjećajem nelagode.

„Moj sin Rade bio je u ekipi koja je došla kad vam je pozlilo. Mislio sam da ću od vas dobiti neke odgovore, ali čini mi se da je bolje i ne pitati i ne znati. Vidim da i vi imate stvari koje su vam nepoznate.“ 

„Mama — žena koja me je odgojila, zovem je mamom jer je bila jedina mama koju sam imao —“, Srećko se na trenutak zaustavi, 

„Rade kaže da ste je upoznali na groblju. Nije previše pričala o tome, a bojim se da više i neće.“

„Preminula?“ upita Rusmir tiše nego maloprije.

„Ne. Težak moždani udar, na aparatima je. Prognoze nikakve.“

„Žao mi je. Na kratko sam je sreo na Spomenkinoj sahrani, a čini se da joj život nije bio lak. Rade je bio tu i kad je Spomenka mandrknula.“ Linija srca na aparatu opet poprimi zelenu boju.

„Znam, ispričao mi je. Žao mi je zbog vaše Minele. Sad su mi neke stvari jasnije, i privatno i profesionalno. Izvinite još jednom što sam vas pomeo. Mislim da se razumijemo.“

Srećko i Rade se ovlaš rukovaše s Rusmirom i izađoše iz sobe.

„Mislim, gospodine Dizdan, da niste još spremni za posjete, a...“ u pola rečenice doktora prekide sestra koja u tom momentu uđe u sobu, noseći poslužavnik s tri posude.

„Evo, ide topla juha“, reče, kao da se obraća djetetu. „A ima i jedna zdjela za gospođu, pošto je cijeli dan ovdje i nije ništa jela.“ S tacne skide jednu zdjelu i kašiku i dade Zizi.

Poslužavnik uglavi u utor u lijevom rukohvatu kreveta, očito namjenski napravljen za tu svrhu.

„Mislim da biste sada trebali pojesti ovu zdjelu juhe, a tu je i puding. Slažete li se, doktore?“

„Naravno. Baš sam rekao da još nije za posjete. EKG mu je podivljao za pet minuta kako su bila ova dvojica — policajac i ovaj mladić.“

„Mladić vam je kolega iz Hitne“, ubaci Rusmir.

„Doktor ili...?“

„Tehničar, mislim da se to tako kaže. I unuk je moje bivše supruge, a policajac je njen vanbračni sin kojeg je odbacila“, reče Rusmir glasom kao da diktira nekom broj registarskih tablica.

„Izvinite ako zadirem previše, a otac ovog policajca niste vi?“

„Nisam. Doktore, jeste li svojevremeno gledali seriju Dinastija?“

„Jesam, kako nisam — Aleksis, Kristal i brdo drugih likova.“

„E, i kod mene vam je ista stvar. Bez DNK analize ne zna se ko je koga i ko je kome otac i mati, samo nema para k’o u Dinastiji“, ironično će Rusmir.

„A da malo prestanete pričati i pojedete juhu. I vi, gospođo, baš ste iscrpljeni. Hajde, doktore, ima još pacijenata. A vi da ste pojeli sve i taj puding.“ Uz smijeh sestra izgura doktora iz sobe.

Zizi i Rusmir se zgledaše i glasno nasmijaše. U tišini uzeše kašike i počeše jesti supu.

„Zizi, ova supa“, reče Rusmir uz grimasu, „neslana je, bljutava i nemasna. Ovo je da te natjera da na silu ozdraviš i pobjegneš odavde.“

„Jedi, a kod kuće pravimo domaću.“

„A da naručimo nešto?“

„U bolnici? Rusko, mislim da ti glava još ne funkcioniše do kraja. Pored one dvojice ispred, pravo je čudo da su i mene pustili.“

„Koje dvojice? O čemu pričaš?“

„Specijalci u pancirima i kacigama, s onim automatima na prsima.“

„Šta će oni tamo?“

„Mene pitaš? Dragi Rusmire, imenom i prezimenom sam morala navesti sve koji mogu ući kod tebe, osim doktora i sestara.“

„Hahaha, jesu li koga vratili? Da nisu Semu? Gdje je stari kurvar? Nije dolazio?“

„Šta se bolan keziš? Umalo nisu vratili Minelu, Josepha i Esme.“

„Koga?!“ Od šoka Rusmiru ispade kašika u zdjelu i ispljuska supu po pokrivaču. Nevjerica mu se razlila licem — širom otvorene oči i usta.

„Minelu, Josepha i Esme“, tiho će Zizi.

„M-m-m moju Minelu?“ jedva izusti, kao da pomjera planinu.

„Pa sad je pomalo i moja, kao što su moja Nejla i Mak sad pomalo tvoji, nadam se.“

„Sanjam. Ovo se ne dešava. Mrtav sam. Ja sam na nebu.“ Rusmir zatvori oči i nasloni glavu na jastuk.

„Šta ti je, blento? Zar ti nije drago da je došla? Izvini zbog modrice.“

Otvori oči. „Kakve modrice?“

„Opalila sam je tavom po licu. Sorry“, reče s izrazom koji je ukazivao da priznaje neku krivicu.

„Koga si opalila po licu?“

„Minelu. Josephu sam naprskala biber-sprej u oči, a onda me je Esme povukla za kosu.“

„A ko je Joseph? Ko je Esma?“

„Esme.“

„Kako god.“

„Onda je Minela skočila na mene, a ja sam je opalila štosom u oko“, kao iz mitraljeza brbljala je Zizi i nastavila istim ritmom. „Pa je Joseph mene uhvatio i gurnuo prema zidu, a ja sam ga opalila nogom u muda i razbila mu onu crvenu zdjelu iz Extre o glavu, a tad me je Esme ujela za ruku, evo ovdje“, pokaza trag zuba koji se jedva vidio na lijevom dlanu. „A Minela me uhvatila za kosu.“

„Stani, pobogu, ženo! Od kako si spomenula tavu, dalje nisam ništa shvatio. Ja sam mislio da sam ja puk’o, a sad sam zabrinut za tebe.“

„Što za mene? Nisam ja spavala dvanaest dana u bolnici.“

„Ojjj, majko. Hajde sad polako. Rekla si Minela? Moja Minela?“

„Da. Šta ti sad nije jasno?“

„Otkud ona?“ otpuhnu. „Jebi ga sad, glava me zaboli.“

„Da zovem doktora?“

„Bolje zovi grobare, otjera me u grob.“

„Šta ti je sad?“

„Ništa. Osjećam da mi mozak stoji, ne kontam šta mi pričaš. Prvo je ne puštaju u sobu, pa se ti tučeš s njom, pa Esma...“

„Esme“, ispravi ga Zizi.

„Pa Franjo.“

„Koji Franjo?“

„Pa taj, kako se već zove?“

„Ko?“

„Taj što si mu kajganu u gaćama napravila.“

„Aaaa. Joseph. Divan lik, malo utegnut, ono vojnički, ali jako kulturan, ljubazan — baš muško, jedan kroz jedan“, reče, dižući palac desne ruke.

„A ta Esme... jesam li sad ubo?“

„Ona je duša jedna, kako te mazi pa ti tepa.“

„Ženo, ti si odlijepila skroz. Ko me mazi? Ko mi tepa?“

„Pa Esme.“

„Pobogu, Zizi, ko je ta Esme?“

„Minelina kćer, tvoja unuka.“

Tajac u sobi.

„Zizi, ako je ovo neka igra, neka zajebancija — previše je“, reče Rusmir kao čovjek koji je upravo prozreo nečiju prevaru.

„Kakva igra? Hoćeš da vidiš slike? Nas dvije smo se slikale, dvjesto selfija smo napravile“, reče smijući se.

Rusmirovo lice odavalo je potpunu zbunjenost. Ili je on pukao pa ne razumije šta mu Zizi priča, ili je Zizi odlijepila. Nijedna mogućnost mu se nije svidjela.

Zizi izvadi mobitel i poče da nešto čeprka po njemu. Sjede kraj njega i pokaza mu sliku na ekranu — Zizi i tamnoputa djevojčica, od maksimalno osam do deset godina.

„Zar nije prelijepa, Rusko?“

Otpuhnu glasno, pogleda ženu pored sebe, pa mobitel, pa opet ženu i ponovo mobitel. Djevojčica na slici imala je nijansu kose između smeđe i zlatne, ispletenu u stotine tankih pletenica. Prćast nos, malo ispupčene usne, relativno tamne, i velike plave oči njegove Minele. U pogledu je prepoznao i nešto od sestre Merime. Te oči s ekrana gledale su ga takvom toplinom da je imao osjećaj kao da je sunce sakriveno u njima.

Osjeti kako mu disanje postaje neravnomjerno. A onda zaplaka, kao malo dijete. Suze potekoše nekontrolisano, a sa svakom od njih osjećao je da mu niz obraz otiče teret posljednjih desetak godina koji se u njemu skupljao.

Zizin prst pređe preko ekrana, a na njemu se pojavi slika djevojčice kako pravi vragolast izraz lica, pa kako pije neki sok iz boce, pa kako grli Zizi. Slike su se redale, a Rusmir je imao osjećaj da je na njima godina dana života koji se odvijao tamo negdje. A onda slika: djevojčica leži kraj njega na krevetu i mazi ga po licu. Nasmija se kroz suze.

Sljedeća slika: neki čovjek, crnac, jak, razvijen, lijep i uredan, s jedne strane; djevojčica s druge strane, a u sredini ona. Njegova Minela. Njegova puslica, njegova Minči. Sa šarenilom boja u kosi, modricom ispod desnog oka i ogrebotinom na lijevom obrazu i čelu.

Stavi ruku na njenu, kako Zizi ne bi slučajno promijenila sliku, da čarolija ne nestane. Gledao ju je. Bila je sretna. Osobe oko nje su joj davale snagu. Vidjela se bliskost. Nisu bili samo porodica, bili su jedno.

„Ovo je garant taj Johan?“ reče smušeno.

„Joseph, dragi Rusko, Joseph“, odmahivala je glavom. „To ti je zet, zapamti mu ime.“

„Pokušat ću. A gdje su sad?“

„Jutros su odletjeli za Amsterdam. On sutra ima operaciju. Morao je otići.“

„Šta mu je?“

„Ništa. Što pitaš?“

„Pa rekla si da ima operaciju.“

„Aaaa, to. Nije njemu ništa, on je hirurg. Sutra treba da nekog operiše, ima zakazano.“

„Jebi ga sad, a što one nisu ostale?“

„Esme mora u školu. Ti si se raspavao, pa više nisu mogle ostajati.“

Tuga na Rusmirovom licu poče da se navlači.

„Rekle su da im javim kad se probudiš.“

„Pa javi im.“

„Znaš šta, Kaja, počinješ da me nerviraš. Pojedi tu supu i taj puding i lezi. Odmori se.“

„A šta ćeš ti?“

„Ja odoh na ćevape. Ova supa je stvarno grozna“, reče, i oboje prasnuše u smijeh.

Poglavlje drugo


[image: ]


Jutro je bilo neobično mirno. Renovirani bolnički hodnik blistao je pod LED rasvjetom. Donji dio zidova bio je premazan sjajnom bojom koja se presijavala poput stakla, dok su gornji dio i plafon bili u sterilnoj bijeloj boji. S obje strane nizala su se vrata bolesničkih soba s pločicama na kojima su stajali podaci o pacijentima. Iznad njih gorjele su zelene signalne lampe, tek ponegdje uz ugašenu crvenu. Na jednom kraju hodnika nalazilo se manje proširenje sa stolovima i stolicama, a na drugom pult dežurne sestre, lift i vrata stepeništa.

Hodnikom je polako šetao Rusmir, dok ga je u stopu pratio pripadnik specijalne jedinice policije. Drugi specijalac sjedio je na rasklopnoj stolici pored vrata njegove sobe.

Čitava situacija pomalo ga je nervirala, ali je bio svjestan da momci u uniformama samo izvršavaju naređenja, bez obzira na to imaju li ona smisla ili ne.

„I baš moraš šetati uz mene? Neću ja nigdje“ rekao je Rusmir s prizvukom dosade, obraćajući se specijalcu koji je išao uz njega.

„Znam, ali imamo naređenja.“

„Pa šta su vam tačno naredili?“

„Da, moramo biti ispred sobe dok ste u sobi, a kad ste van sobe, jedan ispred sobe, a drugi maksimalno pet metara od vas.“

„Pa čije je to naređenje?“

„Komandirovo.“

„A ko je njemu rekao?“

„Ne znam i nije moje da znam.“

„Pa dokad ćete ovako?“

„Dok ne stigne druga naredba.“

„I kad mislite da će stići ta druga naredba?“

„Danas, sutra, iduće sedmice, mjeseca, godine.“

„I je li čuvate mene da ne pobjegnem ili da me neko ne „odradi“?“

„Zaduženi smo za vašu bezbjednost u svakom pogledu.“

„U svakom pogledu“ ponovi Rusmir začuđeno. „Šta to treba da znači? Ne kontam.“

„Pazimo, kako vi kažete, da vas neko ne „odradi“ i da vam ne dosađuju. Imamo listu ko smije do vas i listu onih čije pojavljivanje indicira intervenciju.“

„Misliš, ko ne smije ući?“

„Pa ko nije na prvoj listi, ne smije ući ni prići vam. A druga lista su oni koji, ako se pojave, zovemo pojačanje i smijemo upotrijebiti silu i oružje.“

„Čuj! Pa ko je na toj drugoj listi?“

„Službena tajna. Žao mi je.“

Upravo su stigli do pulta dežurne sestre. Rusmir se okrenu specijalcu.

„Jeste li za kafu?“

„Hvala, ne pijem kafu.“

„A kolega?“

„Koliko znam, ni on.“

„Zdrav život?“

„Tako nekako.“

„Moram vas razočarati, nećete živjeti vječno. A kafa je kafa, pa makar i ovaj užas s aparata.“

Priđe aparatu, ubaci novčić i odabra napitak. Gledao je skalameriju pred sobom i zamišljao kako je konstruisana. Nikad nije vidio neki od ovih velikih aparata, a baš u tom trenutku ga je veoma zainteresovalo kako ta sprava funkcioniše. Kod kuće je imao nov, moderan uređaj za ličnu upotrebu.

Uređaj ispusti zvuk i na displeju se pojavi simbol šoljice. Gotovo. Uze plastičnu šoljicu s vrelim napitkom, iz koje je virila plastična kašikica za miješanje, i odgega se do sobe, ne razmišljajući više ni o aparatu, ni o specijalcima, ni o tom nekom ko im je izdavao naređenja.

U sobi je drugi krevet i dalje bio prazan, a svi uređaji pored njegovog uzglavlja bili su isključeni. Doktor Serdarević, koji je bio glavni na odjelu, juče je isključio sve te aparate i rekao da smatra kako više nije rizičan. To jutro čekao je samo psihologa da izvrši procjenu i, ako sve bude u redu, moći će kući.

Malo ga je hvatala nervoza pred susret s psihologom. Zizi mu se nije javljala čitavo jutro; otkako se probudio, Minela ni njemu ni Zizi nije odgovarala na pozive i poruke. Osjećao je nervozu i bio bi sretan da sada ima vreću da je izlupa, da se opusti. Ovako, samo je prišao prozoru i bacao pogled na parking, na ljude nalik sitnim mravima koji su nekuda žurili svojim poslom.

Vrata se otvoriše. U sobu uđe Zizi u pletenoj jakni boje bijele kafe, s nekim indijanskim uzorkom. U rukama je imala cekere pune raznih kutija i voća. Odmah s vrata mu dobaci osmijeh, priđe mu i brzinski ga poljubi.

„Nadam se da nisi doručkovao. Donijela sam ti neku klopu, a u termos-posudama ti je ručak. Čufre, a prilog riža s povrćem. Salata ti je cvekla i jabuke.“

„Cvekla i jabuke? Otkad to ide?“

„Oduvijek, Balkanac. Ova salata ti je turski recept. Začine sam uzela u Turskoj radnji, tamo u Brusa bezistanu.“

Poče izvlačiti kutije i smotuljke na mali stolić pored kreveta. Rusmir sjede na krevet gledajući gomilu koja se slagala pred njim.

„Hoćeš i ti jesti sa mnom? Ja ti, bona, ovo ne mogu sam sve pojesti.“

„Uzet ću malo kuhanih jaja i ovih dimljenih pilećih prsa.“

„Nego, vidim danas je srijeda, a ti si tu. Jesi li uzela slobodne dane ili...?“

„Dobila sam otkaz“  reče rezignirano.

„Otkaz? Što?“

„Znaš Igor, onaj papak od mog šefa... Posvađali smo se i zalila sam ga kafom.“

„Onaj s repom, zalizani?“

„E, upravo taj seronja. Godinama me maltretira, uvaljuje mi posao svojih miljenika i ne mogu više. Poslala sam par prijava, pa ćemo vidjeti.“

„Ne žuri, odmori se, a treba neko malo i oko mene“ spusti ruku u njeno krilo, smješkajući se.

„Nije tebi ništa, pokvarenjak jedan. Ni iz bolnice nisi izašao, a već su ti neke stvari na pameti. Šta sad čekamo?“

„Psihologa. Da mi malo glavu preskenira.“

„Nema potrebe, samo mene nek' pita.“

„Pa da me odmah proglase neuračunljivim i zatvore za sva vremena. Neka hvala, Zizi.“

***

Kako su otvarali jedno po jedno pakovanje hrane, opojni mirisi domaće kuhinje ispuniše prostoriju.

„Jogurta?“

„Bogami si ekstra, i jogurt si donijela? Ima li još iznenađenja?“

„Ima. Kasni mi“ reče s izrazom lica koji je bio mješavina zabrinutosti i osmijeha.

„Šta ti kasni?“

„Voz za Zagreb“ reče ironično. „O, Bože! S kojom sam se ja budalom spetljala.“

„Misliš?“

„Ne znam. Četrdeset devet mi je, možda je ona faza.“

„Koja faza?“

„Menopauza, primitivac jedan!“

„A to! Bit će da je to. Ovo je baš dobro. Kolika su jaja, gdje si ovo kupila?“

„Na pijaci, kod one debele, odmah kod ulaza. Čini se da su dobra.“

„Ne znam, ja uglavnom ili u radnji ili kod Safete, odmah do te debele.“

„Znam ko je Safeta i ti više ne kupuješ jaja kod nje, mislim da se razumijemo.“

„Ne razumijem šta je problem.“

„Problem je Safeta. I da joj nisi više prišao“ pojasni mu, mašući nožem kojim je upravo isjekla pileća prsa.

„Pa kad tako argumentuješ“ pokaza na nož „Mislim da više neću ni na pijacu ići.“

„Jasno.“

„Ucrvah se čekajući tog psihologa, ne kontam šta je liku, što ne dolazi?“

„Haj ti jedi, doći će. Nisi sam u bolnici.“

U tom trenutku oglasi se Zizin telefon. Viber. Poruka.

„Nećeš pogledati ko je?“

„Hoću, bolan, samo da završim s jelom.“

Nastavili su jesti u tišini, osluškujući zvukove bolnice. Čim su završili, Zizi skupi ostatke i očisti mali sklopivi stolić. Uze mobitel da pogleda poruku baš u trenutku kad se vrata sobe otvoriše.

U sobu uđe rasna plavuša od nekih trideset i pet godina, plave, blago valovite kose. Bila je visoka oko sto sedamdeset i pet centimetara, skladno građena, poput modela za idealnu ženu. Lice joj je izgledalo kao da ga je klesao neki drevni majstor po liku božice ljepote. Bila je obučena u komplet od svijetlosmeđe kože: jaknicu i suknju do iznad koljena. Ispod je nosila crnu rolku i najlonke s cvjetnim reljefnim uzorkom.

Zizi je presiječe pogledom.

„Mora da ste pogriješili sobu.“

„Ovo je gospodin Dizdan?“ pokaza rukom na Rusmira.

„Jesam“ jedva čujno odgovori Rusmir.

„Gospođo, onda sam u pravoj sobi, nisam pogriješila. Da se predstavim. Ja sam Jasmina Hadžielić, psiholog. Tu sam radi procjene gospodina Dizdana. Vas ću, gospođo, zamoliti da izađete.“

„Moram li? „ Zizi nije vjerovala u to što čuje. Neznanka je uletjela u „njen teren“ tako glatko, a sad ona mora da ide.

„Bojim se da su takva pravila. U sobi eventualno može biti neko od bolničkog osoblja.“

Zizi polako izađe iz sobe, još uvijek držeći mobitel u ruci, a brada joj se tresla od srdžbe.
Doktorica uze stolicu, privuče je Rusmirovom krevetu s lijeve strane, sjede i lijevu nogu prebaci preko desne. Kožna suknja lagano skliznu prema kuku, izlažući gotovo cijelu butinu njegovom pogledu. Otvori blok A4 formata i poče pregledati zabilješke — ili se njemu barem tako učinilo.
Uhvati se kako mu pogled klizi niz njeno tijelo. Bila je zaista lijepo građena i nije se pretjerano trudila da sakrije svoje atribute, pokazujući ih na poludiskretan način. Primijeti i cipele u nijansi sličnoj kožnom kompletu.

„Gospodine Dizdan, možete li podići pogled ka mom licu?“ reče s blagim osmijehom.

„Oprostite, nešto sam se zamislio“ reče, osjećajući se kao dijete uhvaćeno u krađi kolača.

„Rusmire, nije problem da vas oslovljavam imenom. Da se ne persiramo.“

„Naravno, doktorice. I meni više odgovara.“

„Vidim po kartonu da si prešao šezdesetu, da si penzioner, a po svemu sudeći u tebi još ima mladića. Ima u tebi još dosta života.“

„Ne dam se. Našao sam dovoljno lijepih stvari koje mi još daju radost u životu.“

„Supruga je, čini se, dosta mlađa?“

„Jeste, oko dvanaest godina. Nismo vjenčani, živimo zajedno. Život nas je nekako spojio. Bio sam oženjen, ali je umrla prije nešto više od pola godine.“

„Imaš li djece?“

„Ne znam šta da ti kažem, doktorice.“

Otpuhnu glasno. Neka sjena mu se nadvi nad lice.

„Imam. A koliko, ni sam ne znam. Imam i unuka, a ne znam ni koliko njih ima. Nisam ih sve vidio u životu, a hoću li, ni to ne znam.“

„Pa kako to, Rusmire?“

„Ne znam.“

„A ko zna?“

„Ni to ne znam. Ako ima onaj gore, on bi možda znao, ali mi baš i nismo u nekim odnosima. Pa i da ga pitam, ne bi mi rekao.“

„Šta bi, kako ti se sve ovo desilo?“

„Duga priča, doktorice. Osijedila bi dok završim.“

„Pa niko me ne tjera, a volim slušati. Nešto vjerujem da i imam šta čuti.“

„Uhh... Odakle da počnem? Ne znam šta ti je interesantno.“

„Svašta mene interesuje. Između ostalog — šta ovako lijepo miriše?“

„Čufte. Zizi, ova moja, spremila mi. Probala onu bolničku supu i rekla da ne smijem ni liznuti. Otkako sam se probudio, jedem samo njenu hranu.“

„Baš lijepo. Koliko ste već zajedno?“

„Malo manje od šest mjeseci, ali se svašta izdešavalo.“

„Pa eto, voljela bih da mi ispričaš kako je došlo do ovoga što te je smjestilo u taj krevet na kojem sada sjediš.“

Učini mu se da je suknja još malo skliznula. Svojski se trudio da joj ne gleda u noge.

„Kad sad gledam, od mog rođenja, sve stvari su vodile jedna drugoj.“

„Počni onda od porodice. Roditelja. Braće i sestara, ako si ih imao.“

„Roditelji su mi bili djeca komunista, a i sami komunisti. Vjeru nikad nisu praktikovali. Kad bih išao na selo kod mamine familije, gledao sam ih kako klanjaju, ali nikad nisam bio u tom filmu. Otac ekonomista, direktor OUR-a, mama pravnica u institutu. Imao sam brata i sestru. Brat je rano umro od rijetke vrste leukemije. Sestra je preživjela šok“, govorio je Rusmir brzo, gotovo bez predaha, kao da se boji da će mu misli pobjeći ako ih odmah ne izgovori.

Zastade na trenutak.

„Ubrzo su oboje, i tata i mama umrli u razmaku od sedam dana, a potom je sestra otišla u Indiju, u Hare Krišnu. Ja sam ostao sam. Za pola godine ostao sam bez čitave porodice — na neki način.“

„Gadan početak za jednog mladića, Rusmire.“

„Jako gadan. A nisam ni bio svjestan života.“

„U tim godinama svi pravimo neke stvari kojih se kasnije stidimo ili žalimo zbog njih, Rusmire. To je normalno.“

„Da, samo što su nekad posljedice sve, samo ne normalne.“

„Slažem se.“

„Završio sam Ekonomski fakultet i prime me u očevu firmu. Oca su mi jako poštovali kao radnika i čovjeka.“ Otpi gutljaj čaja od nane koji mu je Zizi donijela u termosici. „Mislio sam da su stvari krenule kako treba.“

„Mlad, pretpostavljam, svoj stan, bilo para?“

„Upravo tako, doktorice. Nisam ni razmišljao da sam lovina. Spetljao sam se s jednom medicinskom sestrom. Ona je bila negdje iz istočne Bosne, iz nekog sela u brdima. Došla u Sarajevo da verifikuje diplomu neke divlje škole iz Čačka. Ostala kod tetke. Spetljala se s nekim vlasnikom kafane i rodila — ono što kažu — kopile.“

„Teška riječ, Rusmire.“

„To kopile je, čini se, postalo dobar čovjek. Upoznao sam ga. I njegovog sina. Bili su ovdje.“

„Molim?!“ od iznenađenja doktorici ispade blok na pod. Sagne se, podiže ga i ponovo se zavali u stolicu, u gotovo istu pozu.

„Čovjek je bio ovdje, tražio odgovore, a našao nova pitanja. To je priča mog života.“

„Kako ste se osjećali dok ste komunicirali s tim gospodinom?“

„Dobio sam odgovor na pitanje koje mi nikad nije ni palo na pamet.“

„Koje, ako mogu znati?“

„Kad me moja bivša supruga počela varati.“

„I?“

„Mislim da je to bilo čim smo se vratili s bračnog putovanja.“

„S kim?“

„S istom barabom s kojim je rodila tog lika kojeg su sakrili da ga ne ubije.“

„Koga da ubije? Malo ste mi nejasni.“

„Tog vanbračnog sina. Onog što je bio ovdje.“

„Daaa...“ — presiječe ga doktorica.

„Htjela ga je ubiti čim se rodio, ali su joj sestre nekako podvalile mrtvorođenče, a bebu je sebi uzela jedna medicinska sestra i upisala ga na sebe.“

„Užas. Jeste li sigurni u to što mi pričate?“

„Poprilično. A ja sam nasjeo na njene fazone kao budala. Mislio sam da sam mangup s asfalta, a ispao sam volina — da prostite.“

„Nemojte tako, vjerovatno ste išli iskreno.“

„Išao sam glupo, a ona me varala od prvog dana. I odgojio sam dijete koje joj je napravio taj vlasnik neke kafančuge.“

„Mislite na gospodina koji je bio u posjeti?“

„Ne. Na mog sina. Vidim da sam zapetljao.“

„Dobro vidite. Hajde polako, ispočetka. Vaša bivša, pokojna supruga rodila je vanbračno dijete s tim nekim?“ Doktorica je pokušavala da raspetlja Rusmirovu porodičnu priču, koja joj je iz minute u minutu djelovala sve zamršenije. 

„Šabanom.“

„To mu je ime? Mislim, vlasniku kafane?“

„Da.“

„I to Šabanovo dijete je usvojila neka medicinska sestra?“

„Da. Živka.“

„I onda ste je vi oženili?“

„Tako je, doktorice. Nažalost, ja sam je oženio, a ona mi je od početka pravila rogove.“

„Kako ste sigurni u to?“

„Pa ovaj što je bio jučer, njen prvi sin, rekao je — da citiram — da je pljunuti Šaban.“

„Genetika je često neumoljiva.“

„Ja, doktorice, u životu tog Šabana nisam ni sreo ni vidio. A moje prvo dijete — onaj koga sam smatrao svojim sinom — skoro je kao brat blizanac ovom što je bio ovdje. Ukratko: pljunuti Šaban.“

„E, sranje...“ ote se doktorici.

„Da, doktorice. Sranje na kvadrat.“

„Izvinjavam se na rječniku, otelo mi se. Ali prevare se dešavaju stalno oko nas. Po statistici, u trideset osam posto brakova barem jedan partner nekad počini preljub. Ne možete to tako tragično primati.“

„Doktorice, to što me prevarila bih i prihvatio. Ali sve ostalo — ne mogu.“

Doktorica načini grimasu čuđenja.

„Taj sin, od tog Šabana, što sam ga odgojio kao svog... Moj nije, definitivno. Od malih nogu bio je čudan, divlji. Što vi kažete — genetika. Malo kasnije rodila mi se i kćerka. Po mnogo čemu ista moja sestra i vjerujem da je ona moja. Taj što sam ga odgojio zvao se Salko, a kćer mi je Minela.“

„Zvao se?! Je li umro?“

„Za mene jeste. A ako ga ikad vidim — stvarno će umrijeti.“

„Rusmire, ne smijete tako govoriti.“

„Smijem i hoću. To govno koje sam odgojio postalo je kriminalac kakav se rijetko rađa.“

„U kom smislu kriminalac? Gdje je on sad?“

„Čuli ste možda za Pirgu?“

Doktorici se lice uozbilji. Nesta maske prijatnosti s kojom je ušla u razgovor.

„Čula sam za tog otpadnika. I lično sam imala tragediju zbog njegovih prljavih poslova.“

„Šta se desilo, doktorice?“

„Ne bih vam smjela iznositi privatne stvari, nije profesionalno. Ali kad već spominjete... Sin od mog brata. Bio je fino dijete. Navukli su ga na drogu. Dvaput je išao na liječenje i kad su mislili da se izvukao — jedno jutro su ga našli mrtvog u podrumu. Predozirao se. Devetnaest godina. Pirgini ljudi su ga u to uvukli i snabdijevali.“

„Ovaj što sam ga odgojio kao svog — Salko — on je u sve uvukao Pirgu. Napravio je od njega to što jeste. Nadimak mu je Don.“

„Čula sam za njega. Onda mi je jasno zašto su i oni policajci ispred.“

„Pa... ne baš.“

„Kako sad, Rusmire — ne baš? Ima još?“ Doktorica zakoluta očima. Što je više pričao, to joj je njegova životna priča djelovala zamršenije. 

„Ima. Ali nije za priču.“

„A ima li šta da je za priču?“

„Ima.“

„Recite. Šta?“

Dok je to izgovarala, Rusmir osjeti drhtaj u njenom glasu.

„Salko. Don. Silovao je, sa svojim pajdašima, i pretukao moju Minelu.“

Dok je to izgovarao, glas mu je bio hladan, bezličan. Kao s nekog automata.

Doktorica spusti blok na krevet, ustade i poče da šeta tamo-vamo po sobi. Zatim se okrenu Rusmiru.

„Vi ste ozbiljni? Ovo nije neka vaša igra?“

„Ne.“

„O, Bože... Sad meni treba psiholog.“ Pokri rukom usta i sjede na krevet. „Sad mi je jasno šta je u vama puklo.“

„Blago vama, doktorice. Ja sam tek kad je ova moja krepala počeo da otkrivam istinu i slažem kockice. I mislim da sam daleko od toga da ih ikad složim.“

„Šta da radim s vama, Rusmire?“

„Recite da mogu kući i da mi treba njega.“

„Da ti treba njega, vjerujem.  A baš da ideš kući — nisam sigurna.“

„Doktorice, vama treba da ja idem kući.“

„Što meni?“  doktorica je bila zatečena.

„Znam dobro moju Zizi. Ako još ostanem ovdje, kako vas je gledala kad ste rekli da izađe... Bojim se, doktorice, da će vas uhvatiti negdje iza ćoška i očerupati k’o kokošku.“

Doktorica se nasmija.

„Ako je tako, pakuj se. Idem zvati ovu tvoju, dok me ne očerupa.“

„Pa i mislim, doktorice, da je bolje tako. Za sve.“

***

Doktorica izađe iz sobe s izrazom blage zbunjenosti na licu. Par minuta poslije uđe Zizi, smijući se i još uvijek držeći mobitel u ruci.

„Nisi baš impresionirao

